Αρμενικό Σχολείο Λευκωσίας

Το Δημοτικό Σχολείο Ναρέκ (Αρμένικα: Նարեկ Հայկական Վարժարան), γνωστό και ως Αρμενικό Σχολείο Λευκωσίας βρίσκεται στην οδό Αρμενίας 47 στο Στρόβολο της Λευκωσίας, ανάμεσα στο κτίριο της Αρμενικής Μητρόπολης Κύπρου και τον καθεδρικό ναό της Παναγίας Θεοτόκου.

 Θεσμός 
Από το 1972 τα αρμένικα Δημοτικά της Κύπρου (Λευκωσία, Λάρνακα, Λεμεσός και, μέχρι το 1974, Αμμόχωστος) ονομάζονται Ναρέκ προς τιμήν του Αγίου Γρηγορίου του Ναρεκηνσίου (951-1003). Το σημερινό κτίριο κτίστηκε μεταξύ 1971-1972 από τις Τεχνικές Υπηρεσίες του Υπουργείου Παιδείας και εγκαινιάστηκε στις 12 Νοεμβρίου 1972 από τον Αρχιεπίσκοπο Μακάριο Γ΄και τον Καθόλικο (Πατριάρχη) της Κιλικίας Χορέν Α΄.

Σήμερα, το σχολείο έχει περίπου 120 μαθητές. Όπως και τα υπόλοιπα Σχολεία Ναρέκ (στη Λευκωσία και τη Λάρνακα), έχει για Διευθύντρια τη Βέρα Ταχμαζιάν από το 2009 και υπάγεται στη Σχολική Εφορεία Αρμενικών Σχολείων Κύπρου. Επιπλέον, από το 2005, μετά το άδικο κλείσιμο του Εκπαιδευτικού Ινστιτούτου Μελκονιάν, το Γυμνάσιο Ναρέκ λειτουργεί στις ίδιες εγκαταστάσεις, με περίπου 25 μαθητές.

 Ιστορία 


Το πρώτο αρμενικό σχολείο της Λευκωσίας ιδρύθηκε στην οδό Βικτωρίας το 1870 από τον Αρχιμανδρίτη Βαρτάν Μαμιγκονιάν. Το 1886 ο π. Χοβαννές Σιαχινιάν ανακαίνισε το κτίριο και το ονόμασε «Αρρεναγωγείο Βαρτανάντς». Το 1902 ο Αρχιμανδρίτης Πετρός Σαρατζιάν ανήγειρε το «Παρθεναγωγείο Σουσανιάν». Τα δύο σχολεία λειτουργούσαν παράλληλα, μέχρι που το 1921, ύστερα από το θάνατο του ντόπιου γαιοκτήμονα Αρτίν Μπέη Μελικιάν από την Κυθρέα, τα παιδιά του σεβάστηκαν τη διαθήκη του για να ανεγερθεί το μεικτό «Εθνικό Σχολείο Μελικιάν». Αρχικά το σχολικό κτίριο θεωρήθηκε πολύ μεγάλο, αλλά ένα μόλις χρόνο μετά ήταν γεμάτο από αρμενόπαιδα που επέζησαν της Αρμενικής Γενοκτονίας. Το 1938 ο επιχειρηματίας Ντικράν Ουζουνιάν ανήγειρε το επίσης μεικτό «Εθνικό Σχολείο Ουζουνιάν» δίπλα του. Από το 1939 τα δύο σχολεία υιοθέτησαν την ονομασία «Εθνικό Σχολείο Μελικιάν-Ουζουνιάν», με την οποία λειτουργούσαν μέχρι το 1963. Το 1950 κτίστηκε καινούργιο κτίριο της προδημοτικής, χρησιμοποιώντας έσοδα από σχολικές εκδηλώσεις.

Μαζί με τον υπόλοιπο Αρμενομαχαλλά, οι σχολικές εγκαταστάσεις καταλήφθηκαν από την ΤΜΤ κατά τη διάρκεια των διακοινοτικών ταραχών του 1963-1964. Για περίπου ένα μήνα δεν γίνονταν μαθήματα, αλλά από το Φεβρουάριο του 1964 το σχολείο στεγαζόταν στο κτίριο Μιτσή στη Λεωφόρο Αρχιεπισκόπου Μακαρίου Γ’ μέχρι τον Ιούνιο του 1964. Χάρη σε διευθετήσεις του Εκπροσώπου των Αρμενίων και Προέδρου της Σχολικής Εφορείας του Μελκονιάν Μπερτζ Τιλμπιάν, και με πλήρη κυβερνητική βοήθεια, από το Σεπτέμβριο του 1964 μέχρι τον Ιούνιο του 1972 η σχολική ζωή συνέχισε σε δύο προκατασκευασμένα κτίρια στο χώρο του ποδοσφαιρικού γηπέδου του Εκπαιδευτικού Ινστιτούτου Μελκονιάν, με την ονομασία «Εθνικό Αρμενικό Σχολείο».

Τελικά, χάρη στις προσπάθειες του Εκπροσώπου Δρα Αντρανίκ Λ. Αστζιάν, μεταξύ 1971-1972 το Υπουργείο Παιδείας κατασκεύασε το σημερινό κτίριο του Αρμενικού Δημοτικού Σχολείου Ναρέκ στην Ακρόπολη, σε γη που παραχώρησε η κυβέρνηση το 1966 στην κοινότητα, χάρη σε διευθετήσεις που έκαμε ο Εκπρόσωπος Μπερτζ Τιλμπιάν.

Η νέα αίθουσα εκδηλώσεων κτίστηκε μεταξύ 2008-2010 και εγκαινιάστηκε στις 17 Μαΐου 2011 από τον Υπουργό Παιδείας και Πολιτισμού Δρα Αντρέα Δημητρίου.

 Δείτε επίσης 

 Αρμένιοι της Κύπρου
 Αρμενική Μητρόπολη Κύπρου
 Καθεδρικός ναός Παναγίας Θεοτόκου, Λευκωσία
 Αρμενικό Σχολείο Λάρνακας
 Αρμενικό Σχολείο Λεμεσού

 Παραπομπές 

Κατηγορία:Λήμματα που περιέχουν κείμενο στα αρμενικά